রাজ্যের প্রস্তাবে সিলমোহর রাজ্যপালের, ‘কর্মশ্রী’ হল ‘মহাত্মাশ্রী’!

ওয়েব ডেস্ক : নাম বদলে গেল ‘কর্মশ্রী’ (Karmashree) প্রকল্পের। এবার থেকে এই প্রকল্পের নাম হল ‘মহাত্মাশ্রী’ (Mahatma-Shree)। মুখ্যমন্ত্রীর প্রস্তাবে ইতিমধ্যে এই প্রকল্পের নাম বদলে শিলমোহর দিয়েছেন রাজ্যপাল সিভি আনন্দ বোস (CV Anand Bose)। তা নিয়ে শনিবার সিলমোহর সম্বলিত একটি বিজ্ঞপ্তি প্রকাশ করেছে রাজ্যের পঞ্চায়েত ও গ্রামোন্নয়ন দফতর।

প্রসঙ্গত, মহাত্মা গান্ধীকে নিয়ে টানা পোড়েন চলছে। সম্প্রতি ১০০ দিনের কাজ প্রকল্পের নাম বদল করা হয়েছে কেন্দ্রের তরফে। সংসদের শীতকালীন অধিবেশনে সেই বিল পাশও হয়েছে। তবে মহাত্মা গান্ধীকে সম্মান জানিয়ে বাংলার শাসক দল ১০০ দিনের কাজের নাম বদল করে করেছে ‘মহাত্মাশ্রী’।

আরও খবর : মোদির ভাষণে মন গলল মতুয়াদের? সভা শেষ হতেই উঠল বড় প্রশ্ন

মূলত, মনরেগা (MGNREGA) বা মহাত্মা গান্ধী ন্যাশনাল রুরাল এমপ্লয়মেন্ট গ্যারান্টি অ্যাক্ট প্রকল্পের নাম বদলে করেছে কেন্দ্র। নতুন নাম দেওয়া হয়েছে ‘ভিবি জি রাম জি’ (VB-G RAM G)। গত ১৮ ডিসেম্বর দীর্ঘ তর্ক-বিতর্কের পর বিলটি মাঝরাতে সংসদে পাশ হয়ে যায়। তবে এই নাম বদল নিয়ে সরব হয়েছিলেন বিরোধীরা। ‘জাতির পিতা’ মহাত্মা গান্ধীকে মুছে ফেলার চেষ্টা করা হয়েছে বলে অভিযোগ করেছিলেন তাঁরা। এর প্রতিবাদে রাতভর সংসদের সামনে ধর্না দিয়েছিলেন তৃণমূল সাংসদরা। প্রতিবাদ জানিয়েছিলেন মুখ্যমন্ত্রী মমতা বন্দ্যোপাধ্যায়ও (Mamata Banerjee)।

এর পরেই মমতা প্রস্তাব করেন, ‘কর্মশ্রী’ (Karmashree) প্রকল্পের নাম বদল করে মহাত্মা গান্ধীর নামানুসারে হোক ‘মহাত্মাশ্রী’ (Mahatma-Shree)। রাজ্যের মুখ্যমন্ত্রীর এই প্রস্তাবকে সিলমোহর দিয়েছেন রাজ্যপাল। এর ফলে আগামী অর্থবর্ষ থেকে বাংলায় নতুন নামে ডাকা হবে ১০০ দিনের প্রকল্পকে। এই প্রকল্পে যাঁদের কাছে জব কার্ড রয়েছে, তাঁরাই কাজ পাবেন।